GL ลากโดยสุจริตลูบคมตลาดทุน
“กรุ๊ปลีส” หรือ GL ราคาปรับขึ้นมาอย่างน่าอัศจรรย์
17 พ.ย. 2559

ธนะชัย ณ นคร
 
“กรุ๊ปลีส” หรือ GL ราคาปรับขึ้นมาอย่างน่าอัศจรรย์
สิ้นปี 2558 ราคาปิดตลาดที่ 18.20 บาทต่อหุ้น
หากนำมาคำนวณกับราคาปิดเมื่อวานนี้ (16 พ.ย.) ที่ระดับ 47.75 บาท เท่ากับว่าราคาหุ้นปรับขึ้นมาในรอบ 10-11 เดือนแล้วกว่า 160%
ไม่แน่ใจว่ามีราคาหุ้นตัวไหนในกระดานขึ้นมามากกว่า GL หรือไม่
ตอนราคาหุ้น GL อยู่แถวๆ 19-20 บาท ในช่วงต้นปี 59 มีคนในวงการตลาดทุนมาบอกว่า ให้จับตาดูดีๆ นะ มีขบวนการในการสร้างราคาหุ้นของ GL เกิดขึ้น
คำว่า “ขบวนการ” นั่นหมายความว่ามีหลายกลุ่ม
ทั้งนักลงทุนรายใหญ่ โบรกฯ และ…..
หรือคล้ายๆ กับทฤษฎีสมคบคิด
ขณะนั้น ก็ไม่เชื่อว่า ราคาหุ้นจะไปได้ไกลมากนัก
อย่างมาก ก็น่าจะไม่เกิน 25 บาทต่อหุ้น
ประกอบกับมีนักวิเคราะห์จากบางโบรกฯ ก็ให้ราคาเป้าหมายไว้ประมาณนี้ด้วย
ทว่า ราคาของกรุ๊ปลีส ยังคงปรับขึ้นอย่างต่อเนื่อง โดยมีบางช่วงราคาย่อลงมาเสมือนกันเป็นการ “พัก”  แต่จริงๆ แล้ว ยังวิ่งไปต่อ
ราคาหุ้นกรุ๊ปลีสเคลื่อนไหวนิ่งๆ ในระดับ 20-23 บาทต่อหุ้นในช่วง 4 เดือนแรกของปีนี้
ก่อนจะค่อยๆ ไต่ระดับ หรือทะยานขึ้นในช่วงกลางเดือนเมษายน และลากยาวมาเรื่อยๆ จนถึงเดือนสิงหาคม มาอยู่ระดับ 23-24 บาท ก่อนจะร่วงลงมาในช่วงกลางเดือนตุลาคม
โดยราคาหุ้นลงมาอยู่ 34-35 บาทต่อหุ้น
ต่อจากนั้น ก็ทำแรลลี่ยาวเลย กระทั่งราคาขึ้นมาทำนิวไฮแถว 47-48 บาท  นั่นแหละ
ระหว่างที่ราคาปรับขึ้นมา มีบทวิเคราะห์ของโบรกฯ คอยนำทางมาให้เรื่อยๆ “ปรับราคาเป้าหมาย” มาเป็นระยะ
พร้อมกับการอ้างอิงกับผลประกอบการที่เติบโตขึ้น ทั้งรายได้ และกำไรสุทธิ รวมถึงการขยายการลงทุนไปยังต่างประเทศ โดยเฉพาะในกลุ่มอาเซียน
ประเด็นที่เป็นคำถามคือว่า ราคาหุ้นกับผลประกอบการมีความสัมพันธ์กันอย่างมีนัยสำคัญอย่างไร
การที่ตลาดหลักทรัพย์ฯ กำหนดว่าหุ้นที่มี P/E เกินกว่า 40 เท่า จะเป็นหุ้นที่เข้าข่ายติดแคชบาลานซ์(มีข้อกำหนดอื่นๆ นอกเหนือค่าพี/อี ด้วย) หรือต้องใช้เงินสดในการซื้อขาย
นั่นแสดงว่า หุ้นที่พี/อีเกิน 40 เท่า น่าจะมีราคาที่แพงเกินไป
ปัจจุบันหุ้นกรุ๊ปลีส เทรดกันนำพี/อีที่ระดับ 77 เท่า
P/BV สูงกว่า 9.19 เท่า และมี Dividend Yield เพียง 0.33%
แม้จะถูกมองว่า โอกาสในไตรมาส 4/59 และในปี 2560 ผลประกอบการยังเติบโตอีกมาก แต่ก็ดูเหมือนว่าราคาจะวิ่งล้ำหน้าผลประกอบการไปอย่างมาก
ล่าสุด มีการออกหุ้นกู้แปลงสภาพให้กับ JTrust Asia และ Sri Lanka LLC รวมกว่า 34.65 ล้านบาท
และเมื่อครบ 3 ปี นำหุ้นนี้มาแปลงเป็นหุ้น GL ที่ราคา 70 บาท
มีการตั้งคำถามว่า นี่อาจคือวิศวกรรมการเงิน และวิศวกรรมในการต่อยอดราคาหุ้นหรือไม่
วิธีการนี้ ก็อาจทำให้คนที่ถือหุ้นอยู่ ละเมอเพ้อได้ว่า ราคามันจะต้องวางไปที่ระดับ 70 บาทแน่ๆ ไม่เช่นนั้น  คนที่ซื้อหุ้นกู้ไป จะแปลงสภาพทำไมถ้าถือไป 3 ปี แล้วได้คืนราคาทุน
และท่ามกลางประเด็นที่ถูกตั้งข้อสงสัยที่ว่านี้
ก็มีบทวิเคราะห์หุ้น GL ออกมาเหมือนเช่นเคย
มีการวิเคราะห์ว่า หุ้นกรุ๊ปลีส จะมีอัตราการเติบโตสูงมากๆ หรืออาจเกือบเท่าตัว ในช่วงปี 2560–2562
กรุ๊ปลีส นั้น ถือหุ้นใหญ่โดยกลุ่มทุนจากประเทศญี่ปุ่น
กลุ่มทุนนี้เป็นกลุ่มเดียวกับกลุ่ม Asia Partnership Fund  หรือ APF ที่เคยเข้าถือหุ้นใหญ่ใน บล.ยูไนเต็ดฯ ก่อนที่จะขายออกไป และมาเป็น บล.เออีซี  ในปัจจุบัน
ในตลาดหุ้นไทย วิธีการสร้างราคาหุ้น มีพัฒนาการมาเป็นลำดับ
และเป็นการลากโดยสุจริต
โดยที่กฎหมายเอื้อมไม่ถึง